У студэнцкія гады ўпершыню прыняў удзел у выставах і адразу буйных: Усесаюзная выстава ў Маскве і выстава маладых мастакоў Украіны. У 1973 годзе, атрымаўшы дыплом, Шатохін адпраўляецца ў паўночныя рэгіёны еўрапейскай тэрыторыі Расеі (Карэлія, Ненецкая аўтаномная акруга, Архангельская і Валагодская вобласць). Працаваў у Вялікім Усцюгу, падарожнічаў па ўзбярэжжах Белага і Баранцавага мораў, дзякуючы чаму з’явіўся цыкл “Па Беламор’і”. Знаходжанне сярод помнікаў рускага драўлянага дойлідства, назіранні за жыццём гэтага краю адлюстраваныя ў серыі прац “Паўночная вёска”, “Засваенне поўначы”, “Паўночнае надвор’е”.